Costa Ricas flagg og våpen
Store norske leksikon,Geografi,Flagg og nasjonalsymboler,Flagg og våpen
Costa Ricas flagg er en duk i proporsjonene 3:5 (høyde:bredde) delt i fem horisontale felter i blått, hvitt, rødt, hvitt, blått (regnet ovenfra) i forholdet 1:1:2:1:1. I statsflagget er landets våpen, lagt i en hvit oval, plassert asymmetrisk på det røde feltet i en avstand fra stangen som tilsvaret 3/10 av flaggets bredde.
Fargene blått og hvitt stammer fra flagget til den sentralamerikanske unionen (1821–1838) og gjenfinnes i flaggene til El Salvador, Guatemala, Honduras og Nicaragua. Den røde stripen ble tilføyd i 1848, og flagget fikk sin nåværende utforming i 1906. Riksvåpenet Riksvåpenet består av et våpenskjold omgitt av et rammeverk i gull. Skjoldet viser et landskap i naturlige farger: tre vulkaner med et seilskip på hver side av vulkanrekken, i bakgrunnen en oppgående sol og på himmelen 7 femtaggede stjerner (én for hver provins). Over skjoldet to banderoler med teksten América Central og República de Costa Rica. Les mer i Store norske leksikon Costa Rica Costa Ricas historie Costa Ricas politiske system flagg riksvåpen